Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Λήψη απόφασης επί της υπ' αριθμόν πρωτοκόλλου 1312/04-05-2020 προτάσεως που κατέθεσαν τριάντα (30) Βουλευτές της Κοινοβουλευτικής Ομάδας της Νέας Δημοκρατίας, σύμφωνα με τα άρθρα 86 παρ. 1-3 του Συντάγματος και 154 και 155 του Κανονισμού της Βουλής. Με την πρόταση αιτούνται όπως η σύμφωνα με την υπ' αριθμόν πρωτοκόλλου 17090/9777/14-10-2019 απόφαση του Προέδρου της Βουλής ήδη συσταθείσα και λειτουργούσα Ειδική Κοινοβουλευτική Επιτροπή που διενεργεί προκαταρκτική εξέταση κατά του πρώην Αναπληρωτή Υπουργού Δικαιοσύνης κ. Δημητρίου Παπαγγελόπουλου επεκτείνει τη διεξαγόμενη ήδη προκαταρκτική εξέταση, προκειμένου να διερευνηθούν τυχόν περαιτέρω ποινικές ευθύνες του εν λόγω Αναπληρωτή Υπουργού για τυχόν επιπλέον αξιόποινα αδικήματα: 1. Πρόκληση και προσφορά για την τέλεση κακουργήματος (άρθρο 186 παράγραφος 1 ΠΚ), 2. Εκβίαση (άρθρο 385 παράγραφος 1 περίπτωση Γ΄ παλαιού ΠΚ), 3. Δωροληψία πολιτικού αξιωματούχου (άρθρο 159 παράγραφος 1 παλαιού ΠΚ), 4. Δωροληψία Υπαλλήλου (άρθρο 235 ΠΚ), 5. Ηθική Αυτουργία σε Κατάχρηση Εξουσίας (άρθρο 46 παράγραφος 1 σε συνδυασμό με άρθρο 239 ΠΚ), 6. Ηθική Αυτουργία σε Παράβαση Καθήκοντος και Παράβαση Καθήκοντος (άρθρο 46 παράγραφος 1 σε συνδυασμό με ΠΚ 259 και ΠΚ 259 αυτοτελώς), 7. Εγκληματική Οργάνωση περίπτωση Συμμορίας άρθρο 187 παράγραφος 3 (παλαιό άρθρο 187 παράγραφος 5), σύμφωνα με τα διαλαμβανόμενα στην πρόταση. Η συζήτηση επί της ανωτέρω πρότασης ολοκληρώθηκε στη χθεσινή συνεδρίαση της Τρίτης 19 Μαΐου 2020 και η λήψη της απόφασης επ' αυτής θα πραγματοποιηθεί σύμφωνα με την από 14 Μαΐου ομόφωνη απόφαση της Διάσκεψης των Προέδρων, στη σημερινή συνεδρίαση, δεδομένου ότι το άρθρο 137 του Κανονισμού της Βουλής που επικαλούμαστε για την οργάνωση της συζήτησης προβλέπει την ολοκλήρωση της συζήτησης «μέσα σε δύο το πολύ συνεδριάσεις». Σύμφωνα με την παράγραφο 3 του άρθρου 86 του Συντάγματος, τις παραγράφους 8 και 9 του άρθρου 155 και το άρθρο 73 του Κανονισμού της Βουλής, η Ολομέλεια της Βουλής αποφασίζει με μυστική ψηφοφορία για τη συγκρότηση ή μη Ειδικής Κοινοβουλευτικής Επιτροπής για τη διεξαγωγή προκαταρκτικής εξέτασης. Η σχετική απόφαση λαμβάνεται με την απόλυτη πλειοψηφία του όλου αριθμού των Βουλευτών, άλλως η πρόταση απορρίπτεται. Η ψηφοφορία θα πραγματοποιηθεί με τη διαδοχική προσέλευση των Βουλευτών αποκλειστικά από τη βόρεια και νότια θύρα της Αίθουσας της Ολομέλειας, σε πέντε ομάδες των εξήντα Βουλευτών, με αλφαβητική σειρά και θα εξέρχονται από τη δυτική θύρα της Ολομέλειας προς το Περιστύλιο. Κάθε ομάδα θα προσέρχεται ανά μία ώρα για να ψηφίσει. Ειδικότερα: Η πρώτη ομάδα (από τον κ. Αβδελά Απόστολο, Βουλευτή Α΄ Θεσσαλονίκης από την Κοινοβουλευτική Ομάδα της Ελληνικής Λύσης έως τον κ. Γεωργαντά Γεώργιο, Βουλευτή Κιλκίς από την Κοινοβουλευτική Ομάδα της Νέας Δημοκρατίας) από τις 12.00΄ έως τις 13.00΄. Η δεύτερη ομάδα (από τον κ. Γεωργιάδη Σπυρίδωνα - Άδωνι, Βουλευτή Β1 Βόρειου Τομέα Αθηνών της Κοινοβουλευτικής Ομάδας της Νέας Δημοκρατίας έως τον κ. Κατσώτη Χρήστο, Βουλευτή Β3 Νότιου Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας) από τις 13.00΄ έως τις 14.00΄. Η τρίτη ομάδα (από την κ. Καφαντάρη Χαρούλα (Χαρά), Βουλευτή Β2 Δυτικού Τομέα Αθηνών από την Κοινοβουλευτική Ομάδα του Συνασπισμού Ριζοσπαστικής Αριστεράς έως τον κ. Μουλκιώτη Γεώργιο, Βουλευτή Βοιωτίας του Κινήματος Αλλαγής) από τις 14.00΄ έως τις 15.00΄. Η τέταρτη ομάδα (από την κ. Μπακαδήμα Φωτεινή, Βουλευτή Β΄ Πειραιώς της Κοινοβουλευτικής Ομάδας του ΜέΡΑ25 έως τον κ. Σαντορινιό Νεκτάριο, Βουλευτή Δωδεκανήσου της Κοινοβουλευτικής Ομάδας του Συνασπισμού Ριζοσπαστικής Αριστεράς) από τις 15.00΄ έως τις 16.00΄. Η πέμπτη ομάδα (από τον κ. Σαρακιώτη Ιωάννη, Βουλευτή Φθιώτιδας της Κοινοβουλευτικής Ομάδας του Συνασπισμού Ριζοσπαστικής Αριστεράς έως τον κ. Ψυχογιό Γεώργιο, Βουλευτή Κορινθίας της Κοινοβουλευτικής Ομάδας του Συνασπισμού Ριζοσπαστικής Αριστεράς) από τις 16.00΄ έως τις 17.00΄. Για τη διεξαγωγή της μυστικής ψηφοφορίας θα σας διανεμηθεί κατά την είσοδό σας στην Αίθουσα της Ολομέλειας ένας φάκελος που θα περιέχει ψηφοδέλτιο με το όνομα του τέως Αναπληρωτή Υπουργού Δικαιοσύνης κ. Δημητρίου Παπαγγελόπουλου, λευκό ψηφοδέλτιο και λευκός φάκελος εντός του οποίου θα τοποθετηθεί το ψηφοδέλτιο. Παραπλεύρως του ονόματος σημειώνονται οι λέξεις «ΝΑΙ», «ΟΧΙ», «ΠΑΡΩΝ». Η ψήφος εκφράζεται με σταυρό κάτω από μία από τις ανωτέρω λέξεις. Σε περίπτωση που δεν υπάρχει σημειούμενη ψήφος με σταυρό σε καμμία από τις τρεις αυτές λέξεις «ΝΑΙ», «ΟΧΙ», «ΠΑΡΩΝ», το ψηφοδέλτιο θα θεωρείται άκυρο. Επίσης, σύμφωνα με την παράγραφο 10 του άρθρου 73 του Κανονισμού της Βουλής, σε περίπτωση ασυμφωνίας μεταξύ του αριθμού των ψηφοδελτίων και του αριθμού των ψηφισάντων επαναλαμβάνεται η καταμέτρηση. Αν και μετά τη νέα καταμέτρηση διαπιστωθεί ότι ο αριθμός των ψηφοδελτίων είναι μεγαλύτερος από τον αριθμό των ψηφισάντων, καταστρέφεται πριν από τη διαλογή αριθμός ψηφοδελτίων ίσος με τον αριθμό των επιπλέον ψηφοδελτίων. Το ψηφοδέλτιο, καθώς και η κατατεθείσα πρόταση θα καταχωριστούν στα Πρακτικά της σημερινής συνεδρίασης.
Με την εκφώνηση του ονόματός του κάθε Βουλευτής θα προσέρχεται στην ψηφοδόχο, που θα εναποθέτει τον φάκελο με την ψήφο του στην κάλπη και οι επί της ψηφοδόχου συνάδελφοι θα επιβεβαιώνουν, αναφέροντας το όνομα κάθε συναδέλφου που ψηφίζει. Η εκφώνηση του ονόματος των επί του καταλόγου Βουλευτών και ψηφολεκτών θα πραγματοποιηθεί - ασχέτως αλφαβητικής σειράς - στο τέλος της εκφώνησης των ονομάτων των Βουλευτών της συγκεκριμένης ομάδας για λόγους εύρυθμης λειτουργίας της διαδικασίας. Σχετικά με τη διεξαγωγή της ψηφοφορίας ο Κανονισμός της Βουλής, σύμφωνα με το άρθρο 70Α, προβλέπει ότι οι συνάδελφοι Βουλευτές ή και τα μέλη της Κυβέρνησης που ευρίσκονται σε αποστολή της Βουλής ή της Κυβέρνησης στο εξωτερικό, μπορούν να μετέχουν στη μυστική ψηφοφορία με επιστολική ψήφο. Σύμφωνα με την ομόφωνη απόφαση της από 14 Μαΐου 2020 Διάσκεψης των Προέδρων, σε αυτές τις έκτακτες συνθήκες, όταν απαιτείται η διεξαγωγή μυστικής ψηφοφορίας, αυτή θα γίνεται με αυτοπρόσωπη παρουσία των Βουλευτών και όχι με επιστολική ψήφο. Συμφωνεί το Σώμα;
Το Σώμα συνεφώνησε. Καλούνται επί του καταλόγου: Για την πρώτη ομάδα (από Αβδελάς Απόστολος έως Γεωργαντάς Γεώργιος, από τις 12.00΄ έως τις 13.00΄) ο Βουλευτής Θεσπρωτίας κ. Βασίλειος Γιόγιακας από τη Νέα Δημοκρατία και ο Βουλευτής Αιτωλοακαρνανίας κ. Δημήτριος Κωνσταντόπουλος από το Κίνημα Αλλαγής. Για τη δεύτερη ομάδα (από Γεωργιάδης Σπυρίδων - Άδωνις έως Κατσώτης Χρήστος, από τις 13.00΄ έως τις 14.00΄) ο Βουλευτής Θεσπρωτίας κ. Βασίλειος Γιόγιακας από τη Νέα Δημοκρατία και ο Βουλευτής Αιτωλοακαρνανίας κ. Δημήτριος Κωνσταντόπουλος από το Κίνημα Αλλαγής. Για την τρίτη ομάδα (από Καφαντάρη Χαρούλα (Χαρά) έως Μουλκιώτης Γεώργιος, από τις 14.00΄ έως τις 15.00΄) ο Βουλευτής Λευκάδος κ. Αθανάσιος Καββαδάς από τη Νέα Δημοκρατία και ο Βουλευτής Αιτωλοακαρνανίας κ. Δημήτριος Κωνσταντόπουλος από το Κίνημα Αλλαγής. Για την τέταρτη ομάδα (από Μπακαδήμα Φωτεινή έως Σαντορινιός Νεκτάριος, από τις 15.00΄ έως τις 16.00΄) ο Βουλευτής Αχαΐας κ. Ανδρέας Κατσανιώτης από τη Νέα Δημοκρατία και ο Βουλευτής Χαλκιδικής κ. Απόστολος Πάνας από το Κίνημα Αλλαγής. Για την πέμπτη ομάδα (από Σαρακιώτης Ιωάννης έως Ψυχογιός Γεώργιος, από τις 16.00΄ έως τις 17.00΄) ο Βουλευτής Λευκάδος κ. Αθανάσιος Καββαδάς από τη Νέα Δημοκρατία και ο Βουλευτής Χαλκιδικής κ. Απόστολος Πάνας από το Κίνημα Αλλαγής. Καλούνται, επίσης, ως ψηφολέκτες: Για την πρώτη και δεύτερη ομάδα (από Αβδελάς Απόστολος έως Κατσώτης Χρήστος, από τις 12.00΄ έως τις 14.00΄) ο Βουλευτής Α΄ Πειραιώς κ. Ιωάννης Μελάς από τη Νέα Δημοκρατία και ο Βουλευτής Β΄ Θεσσαλονίκης κ. Γεώργιος Αρβανιτίδης από το Κίνημα Αλλαγής. Για την τρίτη και τέταρτη ομάδα (από Καφαντάρη Χαρούλα (Χαρά) έως Σαντορινιός Νεκτάριος, από τις 14.00΄ έως τις 16.00΄) η Βουλευτής Ιωαννίνων κ. Μαρία - Αλεξάνδρα Κεφάλα από τη Νέα Δημοκρατία και η Βουλευτής Β2 Δυτικού Τομέα Αθηνών κ. Κωνσταντίνα (Νάντια) Γιαννακοπούλου από το Κίνημα Αλλαγής. Για την πέμπτη ομάδα (από Σαρακιώτης Ιωάννης έως Ψυχογιός Γεώργιος, από τις 16.00΄ έως τις 17.00΄) ο Βουλευτής Β΄ Δυτικής Αττικής κ. Ευάγγελος Λιάκος από τη Νέα Δημοκρατία και η Βουλευτής Δράμας κ. Χαρούλα (Χαρά) Κεφαλίδου από το Κίνημα Αλλαγής. Παρακαλούνται οι κυρίες και κύριοι ψηφολέκτες των τεσσάρων πρώτων ομάδων να παρευρίσκονται κατά την καταμέτρηση και διαλογή των ψήφων που θα πραγματοποιηθεί στις 17.00΄, ώρα που αναμένεται να ολοκληρωθεί η ψηφοφορία. Πρόεδρος της εφορευτικής επιτροπής θα είναι, σύμφωνα με την παράγραφο 6 του άρθρου 73 του Κανονισμού της Βουλής, ο κ. Βασίλειος - Νικόλαος Υψηλάντης, Βουλευτής Δωδεκανήσου και Κοσμήτορας της Βουλής. Παρακαλώ τους κυρίους ψηφολέκτες να προσέλθουν στην κάλπη. Επαναλαμβάνω ότι οι επί της ψηφοδόχου συνάδελφοι θα επιβεβαιώνουν, αναφέροντας το όνομα κάθε συναδέλφου που ψηφίζει. Παρακαλώ να αρχίσει η ανάγνωση του καταλόγου.
Παρακαλώ να επαναληφθεί η ανάγνωση του καταλόγου ως προς τους απόντες Βουλευτές. [[ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ]] Υπάρχει συνάδελφος που δεν άκουσε το όνομά του; Κανείς. Κυρίες και κύριοι συνάδελφοι, σας ενημερώνω ότι η κ. Φώφη Γεννηματά, ο κ. Γεώργιος Παπανδρέου και ο κ. Χαράλαμπος Καστανίδης απέστειλαν επιστολή πρόθεσης ψήφου, παρά το ότι δεν προβλέπεται στη μυστική ψηφοφορία, με την οποία δηλώνουν ότι αν ήταν παρόντες, θα ψήφιζαν σύμφωνα με τη θέση του κόμματός τους.
Κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.
Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης μυστικής ψηφοφορίας. Ψήφισαν συνολικά 177 Βουλευτές. Ευρέθησαν στην κάλπη 177 ψηφοδέλτια. Έγκυρα 175 ψηφοδέλτια. Άκυρα 2 ψηφοδέλτια. Λευκά 0 ψηφοδέλτια. Υπέρ της πρότασης ψήφισαν 175 Βουλευτές. Κατά της πρότασης ψήφισε ουδείς Βουλευτής. «Παρών» ψήφισε ουδείς Βουλευτής. Κατόπιν των αποτελεσμάτων της διεξαχθείσης μυστικής ψηφοφορίας γίνεται δεκτή η υπ' αριθμόν πρωτοκόλλου 1312/04-05-2020 πρόταση που κατέθεσαν τριάντα Βουλευτές της Κοινοβουλευτικής Ομάδας της Νέας Δημοκρατίας, σύμφωνα με τα άρθρα 86 παράγραφος 1-3 του Συντάγματος και 154 και 155 του Κανονισμού της Βουλής. Με την πρόταση αιτούνται όπως η σύμφωνα με την υπ' αριθμόν πρωτοκόλλου 17090/9777/14-10-2019 απόφαση του Προέδρου της Βουλής ήδη συσταθείσα και λειτουργούσα Ειδική Κοινοβουλευτική Επιτροπή που διενεργεί προκαταρκτική εξέταση κατά του πρώην Αναπληρωτή Υπουργού Δικαιοσύνης κ. Δημητρίου Παπαγγελόπουλου επεκτείνει τη διεξαγόμενη ήδη προκαταρκτική εξέταση, προκειμένου να διερευνηθούν τυχόν περαιτέρω ποινικές ευθύνες του εν λόγω Αναπληρωτή Υπουργού για τυχόν επιπλέον αξιόποινα αδικήματα: 1. Πρόκληση και προσφορά για την τέλεση κακουργήματος (άρθρο 186 παράγραφος 1 ΠΚ), 2. Εκβίαση (άρθρο 385 παράγραφος 1 περίπτωση Γ΄ παλαιού ΠΚ), 3. Δωροληψία πολιτικού αξιωματούχου (άρθρο 159 παράγραφος 1 παλαιού ΠΚ), 4. Δωροληψία Υπαλλήλου (άρθρο 235 ΠΚ), 5. Ηθική Αυτουργία σε Κατάχρηση Εξουσίας (άρθρο 46 παράγραφος 1 σε συνδυασμό με άρθρο 239 ΠΚ), 6. Ηθική Αυτουργία σε Παράβαση Καθήκοντος και Παράβαση Καθήκοντος (άρθρο 46 παράγραφος 1 σε συνδυασμό με ΠΚ 259 και ΠΚ 259 αυτοτελώς), 7. Εγκληματική Οργάνωση περίπτωση Συμμορίας άρθρο 187 παράγραφος 3 (παλαιό άρθρο 187 παράγραφος 5), σύμφωνα με τα διαλαμβανόμενα στην πρόταση. Συνεπώς προτείνω η ήδη συσταθείσα και λειτουργούσα Ειδική Κοινοβουλευτική Επιτροπή που έπρεπε να υποβάλει το πόρισμα και το αποδεικτικό της υλικό μέχρι 20 Μαΐου 2020, σύμφωνα με την από 12-3-2020 απόφαση της Ολομέλειας της Βουλής και η οποία με ομόφωνη απόφασή της στις 14 Μαΐου 2020 αιτήθηκε την παράταση της προθεσμίας λειτουργίας της μέχρι την 30ή Μαΐου 2020, μετά τη σημερινή απόφαση του Σώματος για την επέκταση της προκαταρκτικής εξέτασης για τα ανωτέρω αναφερόμενα αδικήματα, να υποβάλει το πόρισμα και το αποδεικτικό υλικό συνολικώς έως τις 30 Ιουνίου 2020. Συμφωνείτε με αυτή την πρόταση;
Η Βουλή συνεφώνησε. Πριν ζητήσω την εξουσιοδότησή σας για την επικύρωση των Πρακτικών της σημερινής συνεδρίασης, θα ήθελα να θέσω υπ' όψιν σας ένα θέμα που ανεφύη από την ψηφοφορία η οποία έγινε. Όπως ξέρετε, κατά τη διάρκεια της ψηφοφορίας δεν είναι δυνατόν να γίνουν διάλογοι παρά μόνο να διατυπωθούν απόψεις επί του Κανονισμού για την ψηφοφορία μετά την ανακοίνωση του αποτελέσματός της. Έτσι προβλέπει ο Κανονισμός σε σχετικό άρθρο. Είμαστε σε αυτή τη φάση. Ανακοινώθηκε το αποτέλεσμα και μπορώ να σας πω ότι εκ μέρους της Κοινοβουλευτικής Ομάδος του ΣΥΡΙΖΑ η κ. Όλγα Γεροβασίλη, Γραμματεύς της Κοινοβουλευτικής Ομάδος, μου απέστειλε μια επιστολή την οποία θα σας διαβάσω, με την οποία διαμαρτύρεται για τον τρόπο με τον οποίον έγινε δεκτή η ψήφος του συναδέλφου Σταύρου Καλογιάννη. Επί των παρατηρήσεων και των διαμαρτυριών που διατυπώνει ο ΣΥΡΙΖΑ στην επιστολή απαντά ουσιαστικά η εφορευτική επιτροπή. Θα σας διαβάσω μετά την απόφαση της εφορευτικής επιτροπής πάνω στο επίμαχο αυτό ζήτημα. Η επιστολή του Συνασπισμού Ριζοσπαστικής Αριστεράς έχει ως εξής: «Αθήνα 20 Μαΐου 2020, Προς τον Αξιότιμο Πρόεδρο της Βουλής κ. Κωνσταντίνο Τασούλα. Αξιότιμε κύριε Πρόεδρε, Η απουσία της Αντιπολίτευσης από τη διαδικασία της σημερινής ψηφοφορίας δεν σημαίνει ότι δεν ελέγχεται και δεν εποπτεύεται από τον ελληνικό λαό. Η σημερινή τηλεοπτική μετάδοσή της με εικόνα και ήχο από το κανάλι της Βουλής αυτόν τον σκοπό έχει και σήμερα συνέβαλε καθοριστικά στο να εντοπιστεί η λαθροχειρία Νέας Δημοκρατίας και ΚΙΝΑΛ, η οποία μάλιστα συνετελέσθη ενώπιόν σας. Βασικός κανόνας της εκλογικής διαδικασίας για την ανάδειξη σωματείων - πόσω δε μάλλον στην εκλογική διαδικασία που διεξάγεται εντός του ναού της δημοκρατίας, της Βουλής των Ελλήνων - είναι ότι η κάλπη σφραγίζεται πριν από την έναρξη της ψηφοφορίας και ανοίγει όταν ολοκληρωθεί η διαδικασία της ψηφοφορίας, προκειμένου να αρχίσει η αποσφράγιση των φακέλων, ο διαχωρισμός των ψηφοδελτίων σε έγκυρα, άκυρα και λευκά και η καταμέτρηση των εγκύρων ψήφων. Η κάλπη επ' ουδενί δεν μπορεί να αποφραγιστεί πριν το τέλος της ψηφοφορίας. Αν αυτό συμβεί για οποιονδήποτε λόγο, τότε η εκλογική διαδικασία δεν είναι έγκυρη. Αυτό το γνωρίζουν ακόμη και οι ασκούμενοι δικηγόροι που συμμετέχουν σε εκλογικές διαδικασίες ως δικαστικοί αντιπρόσωποι, πόσω μάλλον ο Πρόεδρος της Βουλής που είναι έμπειρος νομικός, αλλά και ο πρόεδρος της εφορευτικής, επίσης δικηγόρος παρ' Αρείω Πάγω. Κύριε Πρόεδρε, ενώπιόν σας ο πρόεδρος της εφορευτικής και αντιπρόεδρος της προανακριτικής επιτροπής κ. Υψηλάντης άνοιξε την κάλπη ενώ ήταν σε εξέλιξη διαδικασία ψηφοφορίας και αφαίρεσε ψηφοδέλτιο. Είχε μόλις προηγηθεί, όπως έχει καταγραφεί στο βίντεο, η ψηφοφορία από τον Βουλευτή της Νέας Δημοκρατίας Σταύρο Καλογιάννη, ο οποίος, σύμφωνα με τα όσα ακούγονται στο βίντεο, έριξε στην κάλπη ψηφοδέλτιο άνευ φακέλου. Στο βίντεο έχει καταγραφεί η έκδηλη αναστάτωση από το γεγονός ότι το ψηφοδέλτιο θα ληφθεί ως άκυρο στην καταμέτρηση και η προσπάθεια να «διορθωθεί το λάθος». Τους διαλόγους μεταξύ των μελών της εφορευτικής τούς γνωρίζετε, καθώς ήσασταν παρών όταν εκτυλίχθηκε το γεγονός, εξάλλου είναι ξεκάθαρα καταγεγραμμένοι στο βίντεο. Από όλο αυτό που συνετελέσθη ενώπιόν σας έχουν συγκλονιστεί όλοι όσοι το παρακολούθησαν ζωντανά, εκτός από όσους συμμετείχαν ή ήταν παρόντες σε αυτό το κοινοβουλευτικό έγκλημα. Ήταν αφοπλιστική η φράση του μέλους της εφορευτικής επιτροπής και Βουλευτή του ΚΙΝΑΛ, Γιώργου Αρβανιτίδη: «Δεν θα το καταλάβουν». Όπως επίσης και η φράση του παρόντος εκείνη τη στιγμή Βουλευτή του ΚΙΝΑΛ Βασίλη Κεγκέρογλου: «δεν βγήκε φωτογραφία ότι ψήφισε». Δυστυχώς η παρουσία σας δεν απέτρεψε τα μέλη της εφορευτικής να συνεχίσουν την - άκυρη - πλέον εκλογική διαδικασία σαν να μη συμβαίνει τίποτε. Ως εκ τούτων, η εκλογική διαδικασία είναι άκυρη και δεν παράγει έννομα αποτελέσματα. Σας ζητούμε να προστατεύσετε το κύρος του Κοινοβουλίου και των δημοκρατικών διαδικασιών, έστω και τώρα. Με τιμή, Όλγα Γεροβασίλη, Γραμματέας της Κοινοβουλευτικής Ομάδας ΣΥΡΙΖΑ. Συνημμένα: USB με σχετικό ψηφιακό υλικό από το κανάλι της Βουλής.». Καταθέτω στα Πρακτικά την επιστολή του ΣΥΡΙΖΑ. [[Η προαναφερθείσα επιστολή καταχωρίζεται στα Πρακτικά και έχει ως εξής:]] [[ΑΛΛΑΓΗ ΣΕΛΙΔΑΣ]] [[Να μπουν οι σελ. 37-38]] ΑΛΛΑΓΗΣ ΣΕΛΙΔΑΣ
Για το επίμαχο αυτό ζήτημα διαβάζω ομόφωνη απόφαση της εφορευτικής επιτροπής, η οποία επελήφθη του θέματος: «Σήμερα Τετάρτη 20 Μαΐου 2020, κατά τη διεξαγωγή της μυστικής ψηφοφορίας εντός της Αιθούσης της Ολομέλειας της Βουλής, οι ψηφολέκτες κύριοι Ιωάννης Μελάς και Γιώργος Αρβανιτίδης διεπίστωσαν άμεσα ότι ο Βουλευτής Ιωαννίνων κ. Σταύρος Καλογιάννης ψήφισε τοποθετώντας διπλωμένο το ψηφοδέλτιό του στην κάλπη χωρίς τη χρήση του λευκού φακέλου που εξασφαλίζει τη μυστικότητα της ψήφου. Διέκοψαν την ψηφοφορία και κάλεσαν τον πρόεδρο της εφορευτικής επιτροπής κ. Βασίλειο - Νικόλαο Υψηλάντη, Κοσμήτορα της Βουλής. Ομόφωνα αποφάσισαν, ως εφορευτική επιτροπή, ότι για να εξασφαλίσουν τη μυστικότητα της ψηφοφορίας, που αποτελεί στοιχείο της εγκυρότητάς της, να επιτρέψουν δημόσια να ανασυρθεί το μοναδικό διπλωμένο ψηφοδέλτιο και να το τοποθετήσει ο ίδιος ο κ. Καλογιάννης εντός λευκού φακέλου και να ψηφίσει μυστικά όπως προβλέπεται. Κατόπιν των ανωτέρω συνεχίστηκε η επί του καταλόγου διεξαγωγή της ψηφοφορίας. Το ανωτέρω να περιληφθεί στα Πρακτικά της μυστικής ψηφοφορίας της συνεδριάσεως της Τετάρτης 20 Μαΐου του 2020, σύμφωνα με την ειδική ημερήσια διάταξη της Ολομέλειας της Βουλής. Η εφορευτική επιτροπή: Βασίλειος - Νικόλαος Υψηλάντης, πρόεδρος. Μέλη: Ιωάννης Μελάς, Γιώργος Αρβανιτίδης, Μαρία Κεφάλα, Κωνσταντίνα Γιαννακοπούλου, Ευάγγελος Λιάκος, Χαρά Κεφαλίδου». Να καταχωριστεί και αυτό στα Πρακτικά.
Επιτρέψτε μου, κάνοντας χρήση ενός δικαιώματος που - δυστυχώς ή ευτυχώς - σε τέτοιες φάσεις έχει μόνο ο Πρόεδρος της Βουλής, να ομιλεί δηλαδή κατά τη διάρκεια ημερησίας διατάξεως ψηφοφορίας, εφόσον όμως έχει ανακοινωθεί το αποτέλεσμά της και εφόσον εγείρεται θέμα σωστής ψηφοφορίας με βάση τον Κανονισμό, να σας πω τα εξής: Όντως υπήρξε ένα ζήτημα, το οποίο αμέσως, τη στιγμή που δημιουργήθηκε διαπιστώθηκε από τα μέλη της εφορευτικής επιτροπής, τα οποία τη στιγμή που έπεφτε το ψηφοδέλτιο του κ. Καλογιάννη τον απέτρεπαν, ματαίως όμως, γιατί δεν πρόλαβε να το σταματήσει. Το κυρίαρχο στοιχείο αυτής της ψηφοφορίας, το οποίο και εφρόντισαν να τηρηθεί τα μέλη της εφορευτικής επιτροπής, είναι η μυστικότητά της. Εφόσον ο συνάδελφος ψήφιζε χωρίς φάκελο διακυβευόταν, διακινδύνευε, παραβιαζόταν η μυστικότητα της ψήφου του. Εκείνη τη στιγμή, λοιπόν, έπρεπε να αποφασιστεί ποια θα είναι η τύχη αυτού του διπλωμένου ψηφοδελτίου. Εκ του αποτελέσματος, απεδείχθη ότι ο κ. Καλογιάννης ψήφισε τελικά μυστικά - κανείς δεν ξέρει τι ψήφισε - και το αποτέλεσμα της ψηφοφορίας, που έχει 175 «ΝΑΙ» καθιστά ούτως η άλλως περαιτέρω αλυσιτελή την αιτίαση του ΣΥΡΙΖΑ περί ακυρότητος όλης της διαδικασίας. Θα μου πείτε: «Ήταν η διαδικασία όπως θα τη θέλατε να είναι;». Δεν λέω αυτό, αλλά δεν θα ήθελα επ' ουδενί, όπως δεν ήθελαν και τα μέλη της εφορευτικής επιτροπής, να υπάρξει παραβίαση της μυστικότητος με όποια τυχόν νομική επίπτωση είχε αυτή η παραβίαση, που πάλι θα εγείρετο προφανώς στο τέλος της καταμέτρησης. Εκείνη τη στιγμή κυριάρχησε, κατά τη γνώμη μου σωστά, η προστασία της μυστικότητας της ψήφου, η οποία προστατεύθηκε αποτελεσματικά. Δεν υπήρξε λαθροχειρία. Λαθροχειρία θα ήταν η αφαίρεση της ψήφου και η μη ψηφοφορία εκ μέρους του συναδέλφου. Δεν αφαιρέθηκε ψηφοδέλτιο. Προστατεύτηκε το ψηφοδέλτιο με τον φάκελό του, ώστε να μην υπάρχει περίπτωση αιτιάσεως για τον βασικό πυρήνα που πρέπει να προστατεύουμε σε τέτοιες ψηφοφορίες, που είναι η μυστικότητά της. Αυτά είχα να πω εν σχέσει με αυτό το συμβάν. Άλλο η διαπίστωση ότι κανείς δεν θα ευχόταν να συμβεί αυτό το συμβάν και άλλο η διαπίστωση ότι αυτό το συμβάν, που διορθώθηκε αμέσως, παράγει ακυρότητα της όλης διαδικασίας και συνιστά λαθροχειρία, κάτι το οποίο δεν το δέχομαι και συνεπώς θα κάνω χρήση του δικαιώματος, που μου παρέχει ο Κανονισμός και θα προσυπογράψω το Πρακτικό καταμετρήσεως των ψήφων ως έγκυρο. Κατόπιν αυτού, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών της σημερινής συνεδριάσεως, η οποία συνεδρίαση αφεώρα εις τη διεξαγωγή μυστικής ψηφοφορίας για το γνωστό θέμα.
Το Σώμα συνεπώς παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 18.27΄ λύεται η συνεδρίαση για αύριο, ημέρα Πέμπτη 21 Μαΐου 2020 και ώρα 11.00΄, με αντικείμενο εργασιών του Σώματος, νομοθετική εργασία: σύμφωνα με την ημερήσια διάταξη που έχει διανεμηθεί.